पिता बोले- मेरी उससे बात हुई, उसने जाहिर कर दिया कि वह हमारे लिए मर गई
Anju-Pakistan Nasrullah Case Update - भारत से पाकिस्तान जाकर फातिमा बनी अंजू थॉमस को अपनी बेटी की याद सता रही है। दो दिन पहले उसने पिता गया प्रसाद थॉमस को वॉट्सएप पर मैसेज कर कहा-
भारत से पाकिस्तान जाकर फातिमा बनी अंजू थॉमस को अपनी बेटी की याद सता रही है। दो दिन पहले उसने पिता गया प्रसाद थॉमस को वॉट्सएप पर मैसेज कर कहा- 'और कुछ नहीं। मेरी बेटी से बात करा दो बस। उसको समझाओ कि मैं उसे बहुत प्यार करती हूं। मैं उसकी दुश्मन नहीं हूं। कॉल मी, आई एम वेटिंग पापा...।'
अंजू ने माफी और रोने के इमोजी भी पिता को वॉट्सएप पर सेंड किए। अंजू के पिता गया प्रसाद ग्वालियर के टेकनपुर के बौना गांव में रहते हैं। दैनिक भास्कर ने अंजू से वॉट्सएप चैटिंग को लेकर उनसे बात की। गया प्रसाद बोले- मेरी बेटी से बात हुई है। उसने साफ जाहिर कर दिया कि वह हमारे लिए मर गई है।
गया प्रसाद ने कहा, पाकिस्तानी मीडिया के जरिए अंजू की नसरुल्लाह से शादी और इस्लाम धर्म कबूलने की खबरें सामने आई हैं। दावा है कि उसने सोशल मीडिया फ्रेंड नसरुल्लाह से दीरबाला के डिस्ट्रिक कोर्ट में निकाह किया है। इस पर गया प्रसाद का कहना है कि उसने शादी की या नहीं, नाम बदला या नहीं, या इस तरह की अफवाह पाकिस्तान से उड़ाई जा रही है, मुझे नहीं पता। मीडिया से ही पता चला है कि उसने शादी की है।
पिता बोले- मीडिया ने अंजू से बात करने का दबाव बनाया
अंजू के पिता ने दैनिक भास्कर से बातचीत में कहा, अंजू का फोन मेरे पास आया था। मैं उससे बात नहीं करना चाहता था। कुछ मीडियावालों ने मुझे जबरदस्ती अंजू से संपर्क करने के लिए कहा था। इस पर मैंने उसे वॉइस मैसेज छोड़ा था। उसने जवाब नहीं दिया। नेटवर्क प्रॉब्लम थी।
दोबारा जब बात हुई तो जिस तरह एक पिता अपनी बच्ची को डांटता है, मैंने भी उसे डांटा। मैंने कहा- इस तरह से तू चली गई, मेरे लिए मर गई है। अंजू ने कहा- अगर मैं मर ही गई हूं तो मुझसे बात करने की जरूरत नहीं है।
गया प्रसाद ने कहा, 'जो बच्चा हमारे परिवार और देश का नहीं हुआ, उससे हम बात भी नहीं करना चाहते। मेरी पांच बेटियों में से एक की मौत हो गई है।
पिता के वॉट्सएप पर अंजू के मैसेज...
(ये मैसेज गुरुवार सुबह 11.06 बजे से सुबह 11.47 तक किए गए)
अंजू: हां, नेटवर्क प्रॉब्लम है
(गया प्रसाद ने अंजू को 5 और 11 सेकंड के वॉइस मैसेज भेजे। आखिरी बार बात करने का कहते हैं। अंजू रोते हुए और माफी मांगते हुए इमोजी भेजती है।)
अंजू: और कुछ नहीं। मुझे मेरी एंजिल (बेटी) से बात करा दो बस।
उसको समझा दो कि मैं उसे बहुत प्यार करती हूं।
(अंजू हाथ जोड़ते हुए और रोते हुए इमोजी भेजती है।)
अंजू: मैं उसकी दुश्मन नहीं हूं।
(शाम 5.09 पर वह फिर मैसेज करती है।)
अंजू:  कॉल मी, आई एम वेटिंग पापा...।
(पिता के वॉट्सऐप पर उसके दो मिस्ड कॉल भी हैं।)
20 अगस्त को पाकिस्तान से भारत लौटेगी अंजू
अंजू 30 दिन के वीजा पर पाकिस्तान गई है। वह 21 जुलाई को पाकिस्तान पहुंची थी। इस हिसाब से उसे 20 अगस्त तक भारत लौटना है। यहां आते ही उसे सुरक्षा एजेंसीज के सवालों का सामना करना पड़ेगा। पिता का कहना है कि वह भारत आ भी जाए तो मेरे पास या मेरे घर बिल्कुल न आए। वॉइस मैसेज करते हुए या बात करते हुए मैंने उसे बेटी तक नहीं कहा है। मेरे लिए वो मर गई है।
गांव के रास्ते अंजू के लिए बंद
बौना गांव के सतेंद्र गुर्जर का कहना है कि अंजू ने बहुत गलत किया है। इससे गांव के साथ पूरे देश की बदनामी हुई है। जब उनसे पूछा गया कि इसमें गलत क्या है? उनका कहना था कि दो बच्चे, पति को ऐसे छोड़कर पाकिस्तान चले जाना और वहां निकाह करना, यह गलत नहीं तो क्या है।
सरपंच के भाई रवि गुर्जर का कहना है कि अंजू के लिए गांव के रास्ते हमेशा के लिए बंद हैं। जब उनसे पूछा गया कि अंजू के मां-पिता के लिए भी गांव के रास्ते बंद करेंगे? उन्होंने कहा कि इसमें उनकी क्या गलती है।
गांववालों को शक- साजिश का शिकार हो सकती है
गांव में ऐसी भी चर्चा है कि अंजू का फातिमा बनना सिर्फ इत्तेफाक नहीं, साजिश भी हो सकती है। अंजू का ताल्लुक ग्वालियर के टेकनपुर से है। उसके दादा BSF में थे। अभी चाचा भी हैं। ऐसे में हो सकता है कि उसे पाकिस्तान की एजेंसियों ने नसरुल्लाह के जरिए टारगेट किया हो। वह प्यार नहीं, साजिश की शिकार हुई है।
UP में नाना-नानी के साथ रहती थी अंजू
ग्वालियर के टेकनपुर में बौना गांव के रहने वाले गया प्रसाद पहले हिंदू थे। उन्होंने कई साल पहले ईसाई धर्म अपना लिया था। उनके पिता सीमा सुरक्षा बल में बतौर सूबेदार रिटायर्ड हुए थे। गया प्रसाद की पांच बेटियां और एक बेटा है। सबसे बड़ी बेटी अंजू का जन्म 25 दिसंबर 1988 को ग्वालियर में हुआ था। उसकी परवरिश उत्तरप्रदेश के जालौन स्थित माधौगढ़ में अपने नाना-नानी के यहां हुई। नाना-नानी सरकारी विद्यालय में शिक्षक थे। 2007 में अंजू की शादी भिवाड़ी, अलवर राजस्थान निवासी अरविंद कुमार से हुई थी। दोनों की 13 साल की बेटी और एक 5 साल का बेटा है।
अंजू उर्फ फातिमा के निकाह का हलफनामा
मैं शपथपूर्वक घोषणा करती हूं कि मेरा पूर्व नाम अंजू था और मैं ईसाई धर्म से हूं। मैंने स्वयं बिना किसी दबाव या जोर जबरदस्ती के सहर्ष इस्लाम धर्म स्वीकार कर लिया है, जिसमें किसी की ओर से कोई जोर-जबरदस्ती नहीं होती। इसके लिए मैं अपने देश भारत से यहां पाकिस्तान आई हूं। मन मुखलाफा (प्राथी) ने गवाहों के सामने, मुहम्मदन शरिया के अनुसार 10 तोला सोने के सहित दहेज के बदले में स्वेच्छा से सामी नसरुल्लाह से शादी की है। नसरुल्लाह मिन विश्फिया के कानूनी शौहर हैं। मैंने अपनी इच्छा और मंशा के अनुसार नसरुल्लाह से शादी कर ली है। यह मेरा कथन सत्य एवं सही है तथा मैंने इस संबंध में कुछ भी छिपाकर नहीं रखा है।
भारतीय कानून के मुताबिक उसका निकाह नाजायज
अधिवक्ता नितिन कुमार शर्मा ने बताया कि यह शादी नाजायज है। जब तक आप एक शादी से तलाक नहीं लेते, आपको दूसरी शादी करने का अधिकार नहीं है। वो पाकिस्तान पहुंच गई है, नाम बदल लिया है, लेकिन अभी भी वह भारतीय नागरिक है और उस पर भारतीय कानून ही लागू होंगे। लड़की के परिवार वाले आईपीसी के सेक्शन 494 की धारा के तहत कार्रवाई की मांग कर सकते हैं।
पाकिस्तानी पुलिस बोली- अंजू के पास एक महीने का वीजा
पाक मीडिया में पाकिस्तान जिला पुलिस अधिकारी (DPO) ने बताया कि खैबर पख्तूनख्वा के ऊपरी दीर जिले में भारत से महिला अपने प्रेमी से मिलने आई। उसके पास यहां एक महीने तक रहने के लिए पूरे दस्तावेज और वीजा है। अंजू (35) का कहना है कि कुलशोइन गांव के नसरुल्लाह (29) के साथ उसकी दोस्ती फेसबुक पर शुरू हुई, जो बाद में प्यार में बदल गई।
ये खबरें भी पढ़िए...
पिता बोले- अंजू को साइकोलॉजिकल प्रॉब्लम
दो बच्चों की मां अंजू (35) अपने प्रेमी नसरुल्लाह के पास पाकिस्तान पहुंच गई। उसकी इस हरकत से परिवार वाले भी नाराज हैं। अंजू के निकाह की बात सामने आने के बाद उसके पिता ने कहा कि मेरा उससे कोई संबंध नहीं है। उसे साइकोलॉजिकल प्रॉब्लम है। स्कूल में बार-बार फेल हुई, टीचर अपने थे तो किसी तरह 10वीं की मार्कशीट बनवाई। पढ़िए पूरी खबर
पति से कहा था- सहेली से मिलने जा रही हूं
अंजू अपने पति अरविंद कुमार के साथ दो साल से टेरा एलिगेंसी सोसाइटी (भिवाड़ी, अलवर) में रह रही थी। यहीं से 2020 में पासपोर्ट बनवाया। अंजू यहां टू व्हीलर कंपनी में काम करती थी। पति से यह कहकर गई थी कि वह सहेली से मिलने जा रही है। पढ़िए पूरी खबर